Begin die nuwe skooljaar sonder spanning - Jou Gesin | Solidariteit WêreldJou Gesin | Solidariteit Wêreld
Tuis › Artikels › Begin die nuwe skooljaar sonder spanning
Na ʼn baie kort Desembervakansie het die nuwe jaar met al sy uitdagings aangebreek. Baie ouers het nie eens ʼn blaaskans gehad nie en hul begin die nuwe jaar soos wat hulle die Oujaar afgesluit het: doodmoeg. Nie almal is ewe opgewonde oor die nuwe skool- en werksjaar nie. Maar julle kan die jaar spanningsvry afskop en selfs verseker dat dit die pas aangee vir die res van die skooljaar.
Genoeg slaap verseker dat ouers en kinders soggens uitgerus is en vrolik en vriendelik uit die vere kom. So verseker jy ook dat daar nie tyd verspil word om almal wakker en aan die gang te kry nie.
Staan eerste op en kry jouself gereed voordat jy die kinders wakker maak. Dit verminder spanning, veral as jy ’n wakende oog oor kleiner kinders moet hou en hulle moet help om gereed te maak en ontbyt te eet.
Vestig reeds van dag een af ʼn vaste roetine, sodat selfs die jonger kinders presies weet wat volgende moet gebeur. Dit gee aan hul ook ’n gevoel van veiligheid. Dis ook van toepassing op dinge soos huiswerk, leer vir toetse en betrokkenheid by naskoolse aktiwiteite.
Laat elke kind verantwoordelikheid neem vir ’n spesifieke oggendtakie – tafel dek vir ontbyt, elkeen se kosblik by sy tas plaas, help met opruim.
Doen dit wat jul kan reeds die vorige aand. Pak kosblikke en bêre dit in die yskas. Laat die ouers kinders hul skoolklere regsit en hul tasse pak. Help jou jonger kind om dit te doen (maar hoe gouer hy leer om dit self te doen, hoe beter).
Indien dit jou kind se eerste skooljaar is (of sy eerste jaar op hoërskool), praat reeds gedurende die vakansie oor die nuwe skool en wat hy kan verwag. As hy skrikkerig is vir sy nuwe onderwyser/s, vir die skoolwerk, of dat hy dalk nie maats gaan hê nie, bemoedig hom en verseker hom dat daar vir die meeste probleme ’n oplossing is. Fokus op die positiewe en raak saam met hom opgewonde oor al die nuwe uitdagings.
Probeer om jou kind op sy eerste dag persoonlik by die skool af te laai, selfs al ry hy daarna met ’n saamryklub, bus of fiets. Dit sal hom geborge en geliefd laat voel. Stap saam met jonger kinders tot by hul klas.
Indien jy ’n werkende ma is, tref vroegtydig reëlings vir ’n saamryklub of naskoolverblyf, asook vir naskoolse aktiwiteite.
Gebruik ’n muurkalender waarop jy elke kind se opdragte, toetse, buitemuurse aktiwiteite en sosiale geleenthede asook belangrike afsprake kan aanteken. Dit help met beplanning regdeur die jaar.
Moedig jou kind aan om van dag een af met julle te praat as hy probleme van watter aard ook al ondervind – kinders wat hom boelie, sukkel met skoolwerk of enige ander vrese. Dis makliker om vroegtydig klein vlammetjies te blus as om later in die jaar groot vure te probeer doodslaan. Betree die nuwe jaar as ’n span – julle as ouers, saam met jul kinders. Maak ook jou kinders se onderwysers deel van die span.
Bowe-al, probeer die jaar op ’n positiewe noot afskop. Sê vir jouself en vir jou kinders: “Ons gaan probeer om hierdie jaar ’n beter een as laas jaar te maak. Niks sal seker ooit perfek wees nie, maar kom ons werk saam daaraan om dinge beter te laat verloop.” En stel dan ’n voorbeeld vir jou kinders.
Mag hierdie jaar vir julle gesin glad en sonder spanning verloop.
Goeie Huishouding. https://www.goeiehuishouding.co.za/maak-reg-vir-skool/?Upprev
Healthy Children. https://www.healthychildren.org/English/ages-stages/gradeschool/school/Pages/Back-to-School-Tips.aspx
Parent 24. https://www.parent24.com/Learn/Back-to-School/5-morning-time-savers-20121213